Virallinen lehti nro C 207 , 21/07/1999 s. 0093



KIRJALLINEN KYSYMYS P-3625/98 esittäjä(t): Niels Sindal (PSE) komissiolle (24. marraskuuta 1998) Aihe: Tiettyjen jäsenvaltioiden laiminlyönnit monivuotisen ohjausohjelman (MOO III) velvollisuuksien täyttämisessä Komission jäsen Emma Boninon 21. lokakuuta 1998 antaman vastauksen (E-2623/98)(1), joka koski tiettyjen jäsenvaltioiden laiminlyöntejä monivuotisen ohjausohjelman MOO III:n velvollisuuksien täyttämisessä, johdosta kysyn: 1. Mitä erityistoimia Ranskan viranomaiset ovat toteuttaneet, ja mitä tuloksia näillä toimilla on saavutettu? 2. Onko komissiolla uudempia tietoja, jotka osoittavat, että Yhdistynyt kuningaskunta nyt pyrkii saavuttamaan tämän ohjelman tavoitteet? 3. Vastauksessa puhutaan Alankomaiden "viranomaisten toteuttamista toimenpiteistä". Mistä toimenpiteistä on käytännössä kyse? 4. Mitä komissio on tarkkaan ottaen tehnyt täyttääkseen parlamentille keväällä antamansa lupauksen siitä, että se tarkastaa Alankomaita koskevat luvut ja jopa suorittaa tarkastuskäyntejä varmistaakseen, että alusrekisterin historialliset tiedot pitävät paikkansa. 5. Komissio on aikaisemmin uhannut nostaa kanteen MOO III-petosten johdosta. Onko tämä uhkaus aikomus toteuttaa? Komission jäsenen Emma Boninonkomission puolesta antama vastaus (18. tammikuuta 1999) 1. Ranskan viranomaiset toteuttivat vuonna 1998 toiminnan pysyvää lopettamista koskevan suunnitelman, jolla kalastuslaivaston kapasiteetti väheni huomattavasti. Ranskan kalastuslaivaston nykyinen kapasiteetti on nyt sen monivuotisen ohjausohjelman yleistavoitteiden (MOO III) mukainen. 2. Kalastusalusrekisterin tiedot osoittavat, että Yhdistynyt kuningaskunta on nyt päässyt yleistavoitteisiinsa vuodeksi 1996. Tavoitteita tarkistettiin MOO IV:n käynnistyessä kalastuslaivaston kapasiteettia koskevien parannettujen pitkän ajan tietojen perusteella. Alusrekisterissä ei vielä ole saatavilla tietoja MOO IV:n uusista laivastonosia koskevista tavoitteista. Tämä johtuu siitä, että MOO IV:n hyväksyminen ja sen myötä MOO IV:n laivastonosien koodien määrittely viivästyivät. Yhdistyneen kuningaskunnan toimittamien tietojen mukaan neljässä yhdeksästä laivastonosasta oli kuitenkin saavutettu vetoisuustavoitteet ja viidessä yhdeksästä laivastonosasta konetehotavoitteet vuoden 1997 loppuun mennessä. 3. Alankomaat on yksi niistä kuudesta jäsenvaltiosta, jotka päättivät toteuttaa MOO IV:n tavoitteet yhdistämällä kapasiteetti- ja toimintarajoitukset ohjelmien suuntaviivoista tehdyn neuvoston päätöksen 97/413/EY mukaisesti. Alankomaissa on annettu uusia lakeja sen varmistamiseksi, että merelläoloaika voidaan saattaa yhteisön sääntöjen ja ohjelman tavoitteiden mukaiseksi. 4. Alankomaiden viranomaiset ovat tehneet komission kanssa tiivistä yhteistyötä alusrekisterin pitkän ajan tietojen täsmentämiseksi. Alankomaihin on tehty useita käyntejä, joiden yhteydessä kaikki pitkän ajan tiedot asetettiin saataville analyysiä varten. Alankomaiden ohjelman muuttamiseksi on laadittu ehdotuksia, joista käydään parhaillaan kahdenvälisiä neuvotteluja. Muutettu ohjelma hyväksytään vuoden 1999 alussa sen jälkeen, kun kalastus- ja vesiviljelyalan hallintokomitea on antanut lausuntonsa. 5. Vuoden 1997 lopussa päättyvän MOO-kauden tuloksista on laadittu neuvostolle ja parlamentille raportti, joka julkaistaan lähiaikoina. Raportin mukaan vain kaksi jäsenvaltiota, Ranska ja Alankomaat, eivät päässeet MOO III:n tavoitteisiin määräpäivään mennessä. Ranska kuitenkin pääsi tavoitteisiin myöhemmin ja Alankomaiden kanssa käydään neuvotteluja sen ohjelmaa koskevista muutosehdotuksista, kuten edellä todettiin. Komissio tutkii muutosten oikeudellisia vaikutuksia ennen päätöstään jatkotoimista. (1) EYVL C 182, 28.6.1999.